lainajyvästöistä ja siemenrahastoista annetun lain (164/1934) kumoamishanke

*taustaa:*

Lainajyvästöistä ja siemenrahastoista annetun lain mukaan lainajyvästöjen tarkoituksena on hankkia, säilyttää ja antaa velaksi siemen- ja syömäviljaa. Siemenrahaston tarkoituksena on käyttää rahavarojaan siemenviljan hankinnan helpottamiseen. Lainajyvästö on voitu perustaa maalaiskunnan kunnanvaltuuston taikka manttaaliin pannun maan omistajain ja haltijain kuntakokouksen päätöksellä. Ensimmäiset lainajyvästöt perustettiin Suomeen 1700-luvulla. Maa- ja metsätalousministeriö voi antaa hakemuksesta luvan lakkauttaa lainajyvästö/siemenrahasto.

Pääministeri Sipilän hallitusohjelman yksi kärkihankkeista on säädösten sujuvoittaminen. Tavoitteena on mm. turhan sääntelyn purkaminen. Tässä tarkoituksessa maa- ja metsätalousministeriössä on selvitetty sen toimialaan kuuluvia säädöksiä, jotka voitaisiin tarpeettomina kumota. Lisäksi vuoden 2020 alusta voimaantulevan maakuntauudistus muuttaa olennaisesti valtionhallinnon organisatorista rakennetta muun muassa siten, että aluehallintovirastojen ja elinkeino-, liikenne- ja ympäristökeskusten toiminta päättyy. Mm. tulevasta uudesta hallintorakenteesta johtuen vanhentunutta lainsäädäntöä pyritään kumoamaan ennen maakuntauudistuksen voimaantuloa. Lainajyvästöistä ja siemenrahastoista annetun lain kumoamista koskeva hallituksen esitys on tarkoitus antaa eduskunnalle kevätistuntokaudella 2018.

*selvitykset lainajyvästöjen ja siemenrahastojen määrästä*:

Maa- ja metsätalousministeriö on vuonna 2004 selvittänyt lainajyvästöjen ja siemenrahastojen määrää. Selvityksen mukaan tuolloin on ollut yhteensä 25 lainajyvästöä/siemenrahastoa. Vuosina 2005 - 2006 maa- ja metsätalousministeriö on tehnyt 13 lainajyvästön/siemenrahaston lakkautuspäätöksen.

Lokakuussa 2015 lähetettiin ELY-keskuksille selvityspyyntö, jossa niitä kehotettiin lähettämään toimialueidensa kunnille selvityspyyntö kuntien mahdollisista lainajyvästöistä ja siemenrahastoista. ELY-keskuksilta saatujen vastausten ja pyydettyjen lisäselvitysten mukaan oli olemassa kahdeksan lainajyvästöä/siemenrahastoa: Alavieskan kunnan siemenrahasto, Katternö spannmålslånemagasin, Maaningan kunnan manttaalikunnan siemenrahasto, Pörtöm lånemagasinens stipendiefond, Purmo spannmålslånemagasinfond, Ruoveden manttaalisäätiön siemenrahasto, Rutakon lainajyvästö ry, Övermark kommuns spannmålslånemagasinfond.

Ruoveden manttaalisäätiö on hakenut maa- ja metsätalousministeriöltä lakkautuslupaa sen kirjanpidossa olevalle lainajyvästölle ja siemenrahastolle. Maa- ja metsätalousministeriö on 14.7. 2017 myöntänyt säätiön lainajyvästölle ja siemenrahastolle lakkautusluvan.

*Jatkotoimenpiteet:*

Edellä mainituille seitsemälle lainajyvästölle/siemenrahastolle on lähetetty kirje, jossa tiedustellaan, onko lainajyvästö/siemenrahasto edelleen toiminnassa ja jos on minkälaista toiminta on sekä onko niillä varoja ja jos on minkä verran. Vastauksia on pyydetty 31.8.2017 mennessä. Lisäksi niitä on kehotettu hakemaan ministeriöltä lupaa lakkauttamiseen 30.11.2017 mennessä.

Määräaikaan 31.8.2017 mennessä on saapunut kaksi vastausta: Katternön spannmålslånemagasin on vastauksessaan ilmoittanut hakevansa maa- ja metsätalousministeriöltä lupaa lainajyvöstön lakkauttamiseen. Maaningan kunnan manttaalikunnan siemenrahasto on ilmoittanut, että manttaalikunta on lakkautettu 28.11.2003 ja että manttaalikunnan varat on samalla jaettu.

Lainajyvästöjä/siemenrahastoja voi olla enemmän kuin saadut selvitykset osoittavat. Tämän vuoksi on Virallisessa lehdessä ja ministeriön nettisivuilla (mmm.fi, Ajankohtaista, kuulutukset) julkaistaan maa- ja metsätalousministeriön kuulutus/yleistiedoksianto, jossa ilmoitetaan tämän muistion nähtäville asettamisesta. Kuulutuksessa maa- ja metsätalousministeriö kehottaa vielä toiminnassa mahdollisesti olevia lainajyvästöjä ja siemenrahastoja hakemaan 31.12.2017 mennessä maa- ja metsätalousministeriöltä lupaa lakkauttamiseen.

*Hallituksen esitys*

Hallituksen esitysluonnoksen ko. lain kumoamisesta on tarkoitus valmistua joulukuussa 2017, jonka jälkeen se lähetetään lausunnolle. Hallituksen esitys on tarkoitus antaa eduskunnalle kevätistuntokaudella 2018. Lain on tarkoitus tulla voimaan 1.1.2019. Esitysluonnoksen mukaan lainajyvästöjen ja siemenrahastojen tulisi kahden vuoden kuluessa lainvoimaantulosta tehdä selvitys laitoksen omaisuudesta, varoista ja veloista sekä luovuttaa omaisuus ja varat velkojen maksamisen jälkeen maa- ja metsätaloutta edistävään toimintaan laitoksen toimialueella.